Դեկտեմբերի 15-ին, ժամը 15:00-ին Հայաստանի ազգային պատկերասրահում կբացվի անվանի նկարիչ Փանոս Թերլեմեզյանի ծննդյան 150-ամյակին նվիրված հոբելյանական ցուցահանդես: Ներկայացված են Ազգային պատկերասրահի մշտական ցուցադրությունում և ֆոնդերում պահպանվող շուրջ 134 աշխատանքներ, որոնցից 15-ը գրաֆիկական, մնացածը` գեղանկարչական երկեր են` միանգամայն տարբեր ժանրային, բովանդակային ու տեխնիկական առումով: Ցուցահանդեսի նպատակն է առավել ընդգրկուն և ամբողջական կերպով ներկայացնել արվեստագետի անցած ստեղծագործական ուղին, մեկ անգամ ևս կարևորել նրա մեծ ավանդը հայ կերպարվեստում:Հայ մեծ նկարիչ Փանոս Թերլեմեզյանը ողջ կյանքի ընթացքում հանգամանքների բերումով տեղափոխվել է երկրե երկիր. հայրենի Վանից՝ Պոլիս, ապա Կովկաս, Ռուսաստան, Ֆրանսիա, Եգիպտոս, Ամերիկա… Իր անվերջանալի դեգերումների ժամանակ նկարիչը ստեղծագործել է ամենուր և անդադար. անդուլ աշխատասիրության, ներքին մղումի, աներեր կամքի շնորհիվ նա կարողացել է հաղթահարել ամեն դժվարություն: Փանոս Թերլեմեզյանի ստեղծագործություններում տրոփում է խոր հայրենասիրությունը՝ ի հայտ բերելով վրձնով, գրչով ու զենքով հայ ժողովրդին նվիրաբերած արվեստագետի կենսական հավատամքն ու էությունը: